Προς το συμφέρον τόσο των καταναλωτών όσο και των επιχειρήσεων, η Ευρωπαϊκή Ένωση (ΕΕ) θέσπισε κανόνες για την απαγόρευση των συμπράξεων καθορισμού τιμών καθώς και άλλου είδους περιοριστικών συμφωνιών. Επιδιώκει επίσης την ανάληψη δράσης κατά των επιχειρήσεων που καταχρώνται τη δεσπόζουσα θέση τους στην αγορά, για παράδειγμα με περιορισμό της παραγωγής ή αποκλεισμό κάποιου ανταγωνιστή. Σοβαρές παραβιάσεις των άρθρων 101 και 102 της Συνθήκης για τη λειτουργία της Ευρωπαϊκής Ένωσης (ΣΛΕΕ) —τα οποία αντικατέστησαν τα άρθρα 81 και 82 της Συνθήκης για την ίδρυση της Ευρωπαϊκής Κοινότητας— είναι συχνά δύσκολο να εντοπιστούν από τις αρχές ανταγωνισμού, οπότε η ανακοίνωση επιδιώκει να ενθαρρύνει τους πολίτες και τις επιχειρήσεις της ΕΕ να απευθύνονται στις δημόσιες αρχές που είναι αρμόδιες για την εφαρμογή του νόμου όταν υποπτεύονται παραβιάσεις των κανόνων ανταγωνισμού. Το κοινό και οι επιχειρήσεις ενθαρρύνονται να επικοινωνούν με τις δημόσιες αρχές που είναι αρμόδιες για την επιβολή του νόμου σε περιπτώσεις που υποπτεύονται παραβιάσεις των επιχειρηματικών κανόνων ανταγωνισμού. Υπάρχουν 3 τρόποι για να γίνει αυτό: υποβολή καταγγελίας σε εθνικό δικαστήριο ή υποβολή καταγγελίας σε εθνική αρχή ανταγωνισμού· ή υποβολή καταγγελίας στην Ευρωπαϊκή Επιτροπή σύμφωνα με το άρθρο 7 παρ. 2 του κανονισμού 1/2003 (βλέπε σύνοψη), η οποία πρέπει να πληροί ορισμένες απαιτήσεις βάσει του κανονισμού (ΕΚ) αριθ. 773/2004 (βλέπε σύνοψη), μέσω ηλεκτρονικών μέσων, ταχυδρομείου ή τηλεφώνου, ως έναυσμα για την έναρξη ερευνών. Η ανακοίνωση δίνει κατευθύνσεις όσον αφορά την επιλογή μεταξύ της υποβολής καταγγελίας στην Επιτροπή ή σε εθνική αρχή ανταγωνισμού και της προσφυγής σε εθνικό δικαστήριο. Περιγράφει επίσης τη διαδικασία του χειρισμού των καταγγελιών από την Επιτροπή. Πλεονεκτήματα των εθνικών δικαστηρίων Τα εθνικά δικαστήρια: μπορούν να επιδικάζουν αποζημιώσεις για ζημίες· μπορούν να αποφαίνονται για αγωγές πληρωμής ή για συμβατικές υποχρεώσεις βασιζόμενες σε οποιαδήποτε συμφωνία δυνάμει του άρθρου 101· μπορούν να αξιολογούν τις συνέπειες της ακυρότητας συμβατικών διατάξεων, καθώς και να αποφαίνονται επί αυτών· είναι συνήθως πιο κατάλληλα από την Επιτροπή σε ό,τι αφορά τη λήψη προσωρινών μέτρων· μπορούν συνήθως να επιδικάζουν τα δικαστικά έξοδα στον δικαιωθέντα διάδικο (αυτό δεν είναι δυνατόν στο πλαίσιο των διαδικασιών της Επιτροπής). Επιπλέον, μια αγωγή βάσει της νομοθεσίας της ΕΕ περί ανταγωνισμού είναι δυνατόν να συνδυαστεί με άλλες αγωγές βάσει της εθνικής νομοθεσίας. Καταγγελίες στις εθνικές αρχές ανταγωνισμού Ο καταμερισμός εργασίας μεταξύ της Επιτροπής και των εθνικών αρχών ανταγωνισμού επεξηγείται στην ανακοίνωση σχετικά με τη συνεργασία στο πλαίσιο του δικτύου των αρχών ανταγωνισμού. Μια συγκεκριμένη εθνική αρχή ανταγωνισμού είναι συνήθως καταλληλότερη για να ασχοληθεί με συμφωνίες ή πρακτικές που έχουν σημαντικές συνέπειες για τον ανταγωνισμό όταν οι συνέπειες αυτές εκδηλώνονται κυρίως στην επικράτειά της. Καταγγελίες προς την Επιτροπή Μια καταγγελία πρέπει να περιέχει τα στοιχεία που απαιτούνται από το έντυπο Γ του παραρτήματος της ανακοίνωσης αυτής: πληροφορίες σχετικά με τον καταγγέλλοντα και την επιχείρηση ή τις επιχειρήσεις στις οποίες αναφέρεται η καταγγελία· λεπτομέρειες για την εικαζόμενη παράβαση και αποδεικτικά στοιχεία· αποτελέσματα αναμενόμενα από την παρέμβαση της Επιτροπής και έννομο συμφέρον· διαδικασίες ενώπιον εθνικών αρχών ανταγωνισμού ή εθνικών δικαστηρίων. Ως καταγγέλλοντες, ζητάτε από την Επιτροπή να εξακριβώσει μια παραβίαση των κανόνων ανταγωνισμού και να απαιτήσει την παύση της. Η Επιτροπή, σε αντίθεση με τα αστικά δικαστήρια, τα οποία έχουν ως καθήκον την προστασία των ατομικών δικαιωμάτων, αποτελεί διοικητική αρχή που πρέπει να ενεργεί προς το δημόσιο συμφέρον, έχοντας τη διακριτική ευχέρεια να θέτει προτεραιότητες κατά την εφαρμογή του νόμου. Η Επιτροπή έχει το δικαίωμα να αναγνωρίζει διαφορετικό βαθμό προτεραιότητας σε κάθε καταγγελία και μπορεί να επικαλείται τα συμφέροντα της ΕΕ ως αιτία αυτής της διαφοροποίησης. Η Επιτροπή προσπαθεί να ενημερώνει τους καταγγέλλοντες για τα μέτρα που προτίθεται να λάβει για την κάθε καταγγελία εντός 4 μηνών από την παραλαβή της. Η Επιτροπή μπορεί να απορρίπτει μια καταγγελία όταν αυτή δεν έχει ιδιαίτερο ενδιαφέρον για την ΕΕ που να δικαιολογεί περαιτέρω διερεύνηση. Ως μια μη τυπολατρική εναλλακτική της καταγγελίας, ένα άτομο που θίγεται μπορεί να παρέχει πληροφορίες σχετικά με την αγορά στην Επιτροπή.